奉和聖製送王晙巡邊應制
作者：張說
朝代：唐

paragraphs: 六月歌周雅，三邊遣夏卿。
欲施攻戰法，先作簡稽行。
禮樂知謀帥，春秋識用兵。
一勞堪定國，萬里即長城。
策有和戎利，威傳破虜名。
軍前雨灑道，樓上月臨營。
別藻瑤華降，同衣錦襮榮。
關山由義近，戎馬爲恩輕。
絲竹路傍散，風雲馬上生。
朝廷謂吉甫，邦國望君平。